NEFT MAHSULOTLARINI SOTISh VA ULARGA TARIFLARNI ShAKLLANTIRISh TARTIBI TO‘G‘RISIDA

Neft bazalarining yuridik shaxs sifatida qayta tashkil etilganligini, xususiylashtirilgan va avtomobillarga yonilg‘i qo‘yish xususiy shoxobchalari mavjudligini hisobga olgan holda neft mahsulotlari sotish mexanizmini takomillashtirish, ularning raqobat qilishi uchun shart-sharoitlar yaratish maqsadida Vazirlar Mahkamasi qaror qiladi: 
 Neft mahsulotlari sotuvchi neft bazalarining cheklangan ustamalarini shakllantirish to‘g‘risidagi Nizom ilovaga muvofiq tasdiqlansin. 
 3. Belgilab qo‘yilsinki, ulgurji iste’molchilar va AYQShlarga neft mahsulotlari xarid qilish yuzasidan bir vaqtning o‘zida turli neft bazalari bilan shartnomalar tuzishga ruxsat beriladi. Bunda:
 har bir ulgurji iste’molchi yoki chakana iste’molchilarga neft mahsulotlari sotuvchi AYQSh neft mahsulotlarining asosiy hajmini oladigan neft bazasini mustaqil ravishda tanlaydi. Boshqa neft bazasiga asosiy sifatida biriktirib qo‘yishga faqat oldingi asosiy neft bazasidan qarz mavjud bo‘lmaganda yo‘l qo‘yiladi; 
 barcha neft mahsulotlarini boshqa neft bazalaridan olishga faqat haqini 100 foiz oldindan to‘lash shartida yo‘l qo‘yiladi.
 4. O‘zbekiston Respublikasi Vazirlar Mahkamasining “Toshkent shahrini neft mahsulotlari bilan ta’minlashni yaxshilash chora-tadbirlari to‘g‘risida” 1998-yil 7-sentabrdagi 382-son qarori (O‘R QT, 1998-y., 9-son, 33-modda) bilan tasdiqlangan Toshkent shahrini neft mahsulotlari bilan ta’minlash to‘g‘risidagi Nizomning 8-bandidagi “Toshshaharneftmahsulot” korxonasi” so‘zlari “O‘zneftmahsulot” aksiyadorlik kompaniyasi” so‘zlari bilan almashtirilsin. 
 5. O‘zbekiston Respublikasi Moliya vazirligi Davlat soliq qo‘mitasi, Monopoliyadan chiqarish va raqobatni rivojlantirish davlat qo‘mitasi hamda Adliya vazirligi bilan birgalikda bir oy muddatda qonun hujjatlariga mazkur qarordan kelib chiquvchi o‘zgartirishlar kiritish yuzasidan takliflar tayyorlasin va taqdim etsin, shuningdek idoraviy normativ-huquqiy hujjatlarga tegishli o‘zgartirishlar kiritsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N. To‘laganov zimmasiga yuklansin.
 1. Ushbu Nizom “O‘zbekneftgaz” milliy-xolding kompaniyasi korxonalari va qonunchilikda belgilangan tartibda neft mahsulotlari sotish huquqiga litsenziyaga ega bo‘lgan boshqa korxonalar tomonidan sotiladigan neft mahsulotlariga cheklangan ustamalarni shakllantirish tartibini belgilaydi.
 2. Ushbu Nizomda quyidagi atamalar qo‘llanadi:
 “mintaqalar” — Qoraqalpog‘iston Respublikasi, viloyatlar va Toshkent shahri;
 “mintaqaviy moliya organlari” — Qoraqalpog‘iston Respublikasi Moliya vazirligi, Toshkent shahar hokimligi moliya bosh boshqarmasi, viloyatlar hokimliklari moliya boshqarmalari.
 3. Buxoro neftni qayta ishlash zavodi va Farg‘ona neftni qayta ishlash zavodi o‘z mahsulotini ichki bozorda O‘zbekiston Respublikasi Moliya vazirligida deklaratsiya qilinadigan narxlar bo‘yicha sotadi.
 4. Neft mahsulotlarini sotishda “O‘zneftmahsulot” aksiyadorlik kompaniyasi Buxoro neftni qayta ishlash zavodi va Farg‘ona neftni qayta ishlash zavodidan temir yo‘l orqali neft bazalarigacha tashish haqi miqdorini shunday tartibda belgilaydiki, bunda aynan bir turdagi bir tonna neft mahsulotlarining istalgan neft bazasigacha yoki neft bazasi filialigacha tashish summasi bir xil bo‘lishi kerak. Bunda neftni qayta ishlash zavodlarining neft mahsulotlarini temir yo‘l orqali tashish bo‘yicha mumkin bo‘lgan salbiy moliyaviy natijasi umumiy xo‘jalik faoliyatidan olingan daromadlar hisobiga qoplanadi.
 5. “O‘zneftmahsulot” aksiyadorlik kompaniyasi neft bazalarining cheklangan ustama narxlari O‘zbekiston Respublikasi Moliya vazirligi tomonidan deklaratsiya qilinadi. 
 Bunda “O‘zneftmahsulot” aksiyadorlik kompaniyasi neft bazalarining cheklangan ustama narxlarini deklaratsiya qilish uchun hisob-kitoblar, neft mahsulotlarini neft bazalaridan AYQSh joylashgan joygacha tashish bo‘yicha xarajatlarning ustama narxlar tarkibiga kiritilishini hisobga olgan holda, “O‘zneftmahsulot” aksiyadorlik kompaniyasi tomonidan taqdim etiladi.
 6. Bitta mintaqa doirasida neft mahsulotlarining har xil turlari uchun turlicha cheklangan ustamalarning deklaratsiya qilinishiga yo‘l qo‘yiladi. Bunga:
 neft mahsulotlarining har xil turlari uchun qabul qilib olish, saqlash, sig‘imlardan chiqarib olish va tashish bo‘yicha texnik shartlarda jiddiy tafovutlar mavjud bo‘lganda;
 neft mahsulotlarining har xil turlari bo‘yicha qabul qilib olish, saqlash va sotishga ishlab chiqarish xarajatlari o‘rtasida jiddiy tafovutlarning paydo bo‘lishiga olib keladigan boshqa obyektiv omillar mavjud bo‘lganda yo‘l qo‘yiladi.
 7. Neft mahsulotlarini yetkazib berish quyidagi tartibda amalga oshiriladi:
 neft mahsulotlarini iste’molchilarga bevosita neft bazalaridan avtotsisternalarda berish;
 neft mahsulotlarini iste’molchilarga bevosita neftni qayta ishlash korxonalaridan temir yo‘l tsisternalarida yetkazib berish.
 Bunda neft mahsulotlarining aynan bir turi bo‘yicha deklaratsiyalash yetkazib berish turiga qarab turli cheklangan ustamalar bilan amalga oshiriladi.
 8. Neft bazalari ustamalarni deklaratsiyalangan cheklangan ustamalardan past darajada belgilash huquqiga ega. Aynan bitta neft bazasidan va neft mahsulotlarining aynan bir turini turli iste’molchilarga aynan bitta sanada turli ustamalar bilan sotishga yo‘l qo‘yilmaydi.
 9. “O‘zneftmahsulot” aksiyadorlik kompaniyasi neft bazalaridan avtomobil benzini va dizel yonilg‘isini AYQShga sotish, chegirishni hisobga olgan holda, yagona chakana narxlar bo‘yicha amalga oshiriladi. 
 Butun respublika bo‘yicha yagona chakana narxlar markazlashtirilgan holda belgilanadigan neft mahsulotlarini neft bazalari tomonidan, shu jumladan AYQSh hamda neft bazalari tarkibiga kiradigan boshqa bo‘linmalar orqali sotishda sotish narxi (qo‘shilgan qiymat solig‘ini va neft bazasi ustama narxini chegirgan holda) va sotib olish narxi o‘rtasidagi ijobiy tafovut tegishli neftni qayta ishlash zavodlarining depozit hisob raqamlariga ularning yetkazib berishlariga mutanosib ravishda o‘tkaziladi. Bunda neftni qayta ishlash zavodlarining depozit hisob raqamlariga o‘tkaziladigan summa avtobenzinni sotib olishga xarajatlarning bir qismi shaxslarning ayrim toifalariga har oylik pul kompensatsiyasi to‘lanadigan pul mablag‘lari summasiga kamaytiriladi. Ko‘rsatib o‘tilgan ushbu summalar bo‘yicha har chorakda neft bazalari va neftni qayta ishlaydigan zavodlari o‘rtasida taqqoslash dalolatnomalari tuziladi. 
 Neftni qayta ishlash zavodlarining depozit hisob raqamlariga o‘tkaziladigan ko‘rsatib o‘tilgan mablag‘lar neft bazalarining davlat maqsadli jamg‘armalariga majburiy ajratmalari summasiga kiritilmaydi, yagona soliq to‘lovini to‘lashda esa — yagona soliq to‘loviga kiritilmaydi. 
 10. Neft bazalarining cheklangan ustama narxlarini deklaratsiya qilish Vazirlar Mahkamasining 2010-yil 28-oktabrdagi 239-son qarori bilan tasdiqlangan Tovarlar (ishlar, xizmatlar)ga tartibga solinadigan narxlar (tariflar)ni shakllantirish, deklaratsiya qilish (tasdiqlash) va belgilash hamda ularning qo‘llanilishini davlat tomonidan nazorat qilish tartibi to‘g‘risidagi Nizomga va boshqa qonunchilikka muvofiq amalga oshiriladi.
 11. Barcha AYQShlar uchun, ularning joylashgan joyidan qat’i nazar, O‘zbekiston Respublikasi Vazirlar Mahkamasi tomonidan tasdiqlanadigan avtomobil benzini va dizel yoqilg‘isining chakana narxidan chegirishlarning yagona miqdori belgilanadi.
 15. Neft bazalari choraklik moliyaviy hisobotlar topshirish bilan bir vaqtda mintaqaviy moliya organlariga cheklangan ustamalarga deklaratsiya to‘ldirish uchun taqdim etiladigan formatda tamom bo‘lgan chorak uchun daromadlar va xarajatlarni moddalar bo‘yicha ko‘rsatgan holda ko‘rsatib o‘tilgan hisobotlarning nusxalarini taqdim etadilar.
 16. “O‘zneftmahsulot” aksiyadorlik kompaniyasi har bir oy tamom bo‘lishidan oldin o‘n besh kundan kechikmay O‘zbekiston Respublikasi Moliya vazirligiga neft bazalari va ularning filiallari tomonidan oldingi oyda neft mahsulotlari turlari bo‘yicha sotilgan neft mahsulotlari tonnasi to‘g‘risidagi axborotni taqdim etadi.
 17. Har bir mintaqada neft mahsulotlarining bozor fondini (tonnada) o‘zlariga tegishli xususiylashtirilgan va avtomobillarga yonilg‘i quyish xususiy shoxobchalari orqali mintaqa hududida sotish hajmida eng yuqori salmoqqa ega bo‘lgan kamida 5 korxona moliyaviy natijalarining monitoringi olib boriladi. Ko‘rsatib o‘tilgan korxonalar har chorakda mintaqaviy moliya organlariga tamom bo‘lgan chorak uchun quyidagi ma’lumotlarni taqdim etadilar:
 choraklik moliyaviy hisobotlar nusxalari;
 avtomobillarga yonilg‘i quyish shoxobchalari va neft mahsulotlari turlari bo‘yicha neft mahsulotlari sotishning fizik hajmlari to‘g‘risida ma’lumot.
 20. Mazkur Nizomga rioya etilishini nazorat qilish O‘zbekiston Respublikasi Moliya vazirligi, O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasi, Davlat soliq qo‘mitasi hamda ularning hududiy organlari tomonidan amalga oshiriladi.
 21. Ustamalarning “O‘zneftmahsulot” aksiyadorlik kompaniyasi neft bazalari tomonidan belgilangan, oshirilgan taqdirda noqonuniy olingan daromad summasi belgilangan tartibda jarima solingan holda olib qo‘yiladi.